## Rješenje Agencije za zaštitu tržišnog natjecanja Klasa: UP/I-030-02/98-01-179, Urbroj: 580-02-99-8 od 6

### NN 42/1999 (3.5.1999.), Rješenje Agencije za zaštitu tržišnog natjecanja Klasa: UP/I-030-02/98-01-179, Urbroj: 580-02-99-8 od 6

# AGENCIJA ZA ZAŠTITU TRŽIŠNOG NATJECANJA

Na temelju članka 36. Zakona o zaštiti tržišnog
natjecanja (»Narodne novine«, broj 48/95, 52/97 i 89/98),
po prijavi koncentracije koju je podnio poduzetnik Jamnica d.d.
sa sjedištem u Zagrebu, Getaldićeva 3, zastupan po
Ivici Sertiću, predsjedniku Uprave, temeljem odluke Savjeta
Agencije za zaštitu tržišnog natjecanja donesene
na 23. sjednici održanoj 12. siječnja 1999. (članak
30. stavak 2. točka 3. i stavak 3. Zakona o zaštiti
tržišnog natjecanja), ravnateljica Agencije za zaštitu
tržišnog natjecanja donosi sljedeće

## RJEŠENJE

I. Ocjenjuje se kao dopuštena koncentracija poduzetnika nastala
stjecanjem većinskog udjela i većinskog prava odlučivanja
stjecanjem dionica poduzetnika JASKA VINO d.d. sa sjedištem
u Jastrebarskom, Ulica bana Josipa Jelačića 83, od
strane poduzetnika JAMNICA d.d. sa sjedištem u Zagrebu, Getaldićeva
3.

II. Koncentracija poduzetnika iz točke I. izreke ovog rješenja
upisuje se u Upisnik o koncentracijama.

III. Obvezuju se sudionici koncentracije iz točke I. izreke
da u cilju trajnog praćenja poslovanja istih Agenciji za
zaštitu tržišnog natjecanja dostavljaju obavijesti
o namjeri provedbe svake nove koncentracije priključivanjem,
povezivanjem, pripajanjem ili spajanjem poduzetnika, te stjecanjem
većinskih udjela ili većinskog prava odlučivanja,
sukladno članku 21. stavku 1. Zakona o zaštiti tržišnog
natjecanja (»Narodne novine«, broj 48/95, 52/97 i 89/98,
dalje: ZZTN) u drugim poduzetnicima na tržištu vina
ili mineralnih voda, od strane bilo kojeg društva, sadašnjeg
ili budućeg člana koncerna AGROKOR d.d.

Rok izvršenja: najkasnije 30 dana prije namjeravanog stjecanja,
trajno.

Sukladno odredbi članka 37.a ZZTN, ovo rješenje bit
će objavljeno u »Narodnim novinama«.

O b r a z l o ž e nj e

1. Poduzetnik Jamnica d.d. sa sjedištem u Zagrebu, Getaldićeva
3, zastupan po predsjedniku Uprave dipl. ing. Ivici Sertiću
(dalje: podnositelj prijave), podnio je 7. prosinca 1998. Agenciji
za zaštitu tržišnog natjecanja (dalje: Agencija)
prijavu koncentracije poduzetnika nastalu stjecanjem većinskog
udjela i većinskog prava odlučivanja u poduzetniku
Jaska vino d.d. od strane podnositelja prijave.

Prijava koncentracije podnesena je Agenciji radi ocjene i upisa
u Upisnik o koncentracijama, sukladno članku 22. i članku
23. stavku 1. ZZTN.

2. U postupku ocjene prijavljene koncentracije utvrđene su
sljedeće činjenice:

a) Pravni temelj koncentracije je Ugovor o prijenosu dionica sklopljen
25. rujna 1998. između Holdinga Zagrebačke banke d.o.o.
Zagreb, kao prenositelja dionica, i Jamnice d.d. kao stjecatelja
dionica. Narečenim Ugovorom podnositelj prijave je stekao
30,07% udjela poduzetnika Jaska vino d.d.

Sukladno odredbama Zakona o postupku preuzimanja dioničkih
društava (»Narodne novine«, br. 124/97) podnositelj
prijave je 2. listopada 1998. uputio javnu ponudu za preuzimanje
svim dioničarima poduzetnika Jaska vina d.d., te je na
taj način stekao još 24,59% udjela poduzetnika Jaska
vino d.d., nakon čega njegov udjel u poduzetniku Jaska
vino d.d. iznosi 54,66%.

b) Ukupni godišnji promet sudionikâ koncentracije ostvaren
prodajom roba i usluga u obračunskom razdoblju koje je
prethodilo koncentraciji (prema godišnjim financijskim izvješćima
sudionika koncentracije za 1997. godinu), prije oporezivanja,
iznosi:

|  |  |
| --- | --- |
| Sudionik   koncentracije | Ukupni godišnji promet sudionika  koncentracije u godini koja je  prethodila nastanku koncentracije (1997.) |
| Jamnica | 206.099.568,89 kn |
| Jaska vino | 13.567.474,98 kn |
| Ukupno | 219.667.043,87 kn |

c) Uprava podnositelja prijave u »Izvješću kojim
se pravno i gospodarski obrazlaže koncentracija«,
koncentraciju obrazlaže sljedećim pravnim i gospodarskim
razlozima:

- proširenje proizvodnog asortimana Jamnice d.d. na voćne
sokove, i to na lokaciji pogona Jaska vina d.d., za što je
već kupljena i proizvodna linija;

- mogućnost proizvodnje vrhunskih i kvalitetnih vina, čime
bi došlo do rasta proizvodnje u tom segmentu, te bi se spriječio
daljnji pad udjela na tržištu Jaska vina d.d.;

- dostupnost proizvoda Jaska vina d.d. na cijelom području
Republike Hrvatske kroz sistem distribucije Jamnice d.d. te povoljnija
cijena tih proizvoda;

- zadržavanje svih dosadašnjih zaposlenika Jaska vina
d.d., mogućnost otvaranja novih radnih mjesta.

d) Mjerodavno tržište utvrđeno je kao industrijska
proizvodnja vina (šifra djelatnosti 15930 prema Nacionalnoj
klasifikaciji djelatnosti) na području Republike Hrvatske.

e) Tržišni udjeli sudionika koncentracije u ukupnom
prometu ostvarenom na mjerodavnom tržištu u razdoblju
koje je prethodilo nastanku koncentracije (1997. godina) s obzirom
na ukupnu proizvodnju vina poduzetnika Jaska vino d.d. izraženu
u hektolitrima iznose:

|  |  |  |
| --- | --- | --- |
| Ind. proizvodnja vina u Republici Hrvatskoj  (1997. godina) - 670864 hl | | |
| Sudionik  koncentracije | Tržišni udjeli u ukupnom  prometu (RH) | |
| prije  koncentracije | poslije  koncentracije |
| Jamnica d.d. | 0,00% | 1,73% |
| Jaska vino d.d. | 1,73% | 1,73% |

f) Tržišni udjeli pet najvećih industrijskih proizvođača
vina u Republici Hrvatskoj u 1997. godini u odnosu na ukupnu proizvodnju
vina u Republici Hrvatskoj u toj godini:

|  |  |  |
| --- | --- | --- |
| Proizvođač |  | Tržišni udjel |
| 1. Istravinoexport d.d. Rijeka |  | 21,29% |
| 2. Badel 1862 d.d. Zagreb |  | 15,77% |
| 3. Dalmacijavino d.d. Split |  | 12,24% |
| 4. Vinoplod-vinarija d.d. Šibenik |  | 8,69% |
| 5. Imota d.d. Imotski |  | 4,86% |
| Ukupno (pet najvećih) |  | 62,85% |

g) Nakon provedene koncentracije poduzetnik Jaska vino d.d. promijenio
je naziv u Mladina d.d.

h) Poduzetnik Jamnica d.d. jedan je od članova koncerna
AGROKOR d.d. U tijeku postupka ocjene predmetne koncentracije,
utvrđeno je da niti jedan poduzetnik član koncerna
AGROKOR d.d. ne sudjeluje u proizvodnji na mjerodavnom tržištu.

3. Razmatrajući navedene činjenice vezane uz ocjenjivanje
prijavljene koncentracije poduzetnika nastale stjecanjem većinskog
udjela i većinskog prava odlučivanja u poduzetniku
Jaska vino d.d. od strane poduzetnika Jamnice d.d., Savjet Agencije
za zaštitu tržišnog natjecanja, sukladno svojim
ovlastima iz članka 30. stavka 2. točke 3. ZZTN,
na 23. sjednici održanoj 12. siječnja 1999. ocijenio
je:

a) S obzirom na ukupni godišnji promet Jamnice d.d. i Jaska
vina d.d. ostvaren prodajom roba i usluga u godini koja je
prethodila nastaku koncentracije (1997. godina), koji iznosi
219.667.043,87 kn, stjecanjem većinskog udjela i većinskog
prava odlučivanja od strane podnositelja prijave nastala
je koncentracija poduzetnika koja podliježe obveznoj prijavi
radi ocjene i upisa u Upisnik o koncentracijama u smislu odredaba
članka 22. stavka 1. točke 2. ZZTN.

b) U predmetnom slučaju riječ je o dopuštenoj
koncentraciji.

Pri donošenju takve ocjene Savjet je naročito uzeo
u obzir sljedeće razloge:

aa) U Republici Hrvatskoj postoji razvijena industrijska proizvodnja
vina. Tržište vina u Republici Hrvatskoj prije provođenja
ove koncentracije bilo je vrlo dobro strukturirano i segmentirano,
kako po kategorijama i kakvoći vina, tako i po cijenama.

bb) Također postoji i značajan uvoz vina.

|  |  |  |
| --- | --- | --- |
| Uvoz vina u Republiku Hrvatsku | | |
| Godina | Tona | Vrijednost (USD) |
| 1994. | 6.560 | 1.995.329 |
| 1995. | 3.364 | 2.225.920 |
| 1996. | 7.754 | 4.629.582 |
| 1997. | 4.807 | 3.477.078 |

c) Budući da poduzetnik Jamnica d.d. prije provođenja
predmetne koncentracije nije imao tržišnih udjela na
mjerodavnom tržištu, te s obzirom na činjenicu
da je provođenjem koncentracije zadržan dosadašnji
tržišni udjel poduzetnika Jaska vino d.d. (sada Mladina
d.d.) koji iznosi 1,73% ocijenjeno je da provođenjem ove koncentracije
ne dolazi do stvaranja novog ili jačanja vladajućeg
položaja poduzetnika Jamnica d.d. na mjerodavnom tržištu,
osobito ne na način da bi se provođenjem ove koncentracije
znatno ili trajno ograničilo ili ukinulo slobodno tržišno
natjecanje.

Stoga je odlučeno kao u točki I. izreke ovog rješenja.

Međutim, u cilju praćenja ove koncentracije, sudionici
koncentracije (uključujući i sva sadašnja i
buduća društva članove koncerna AGROKOR d.d.,
ili u kojima taj poduzetnik ima vlasničke udjele) moraju
Agenciji za zaštitu tržišnog natjecanja dostavljati
obavijesti o namjeri provedbe svake nove koncentracije priključivanjem,
povezivanjem, pripajanjem ili spajanjem poduzetnika, te stjecanjem
većinskih udjela ili većinskog prava odlučivanja
u drugim poduzetnicima na tržištu vina ili mineralnih
voda, kao što je navedeno u točki III. izreke rješenja.

d) Sukladno svim iznijetim činjenicama odlučeno
je da se prijavljena koncentracija kao dopuštena upiše
u Upisnik o koncentracijama, kao što je navedeno u točki
II. izreke ovog rješenja.

e) U slučaju neizvršenja mjera navedenih u točki
III. izreke rješenja, bit će primijenjene kaznene odredbe
iz članka 40. stavka 1. točke 4. i stavka 2. ZZTN.

UPUTA O PRAVNOM LIJEKU

Ovo je rješenje konačno u upravnom postupku ali se
može pokrenuti upravni spor pred Upravnim sudom Republike
Hrvatske u roku od trideset (30) dana od dana dostavljanja rješenja.

Podnesena tužba ne odgađa izvršenje ovog rješenja.

Klasa: UP/I-030-02/98-01/179
Urbroj: 580-02-99-8
Zagreb, 6. travnja 1999.

Ravnateljica
**dr. Deša Mlikotin Tomić,** v. r.

Rješenje, NN 42/1999-845